《姚江李聃孙石梁图歌示八弟》
清代·万斯大

十日画水五日石，王宰始肯留真迹。自从少陵为此言，词人诵之常啧啧。

吾观李老《石梁图》，挥毫落纸成顷刻。意酣兴尽何淋漓，笔墨萧闲殊自得。

乃知论画当论人，不在从容与促迫。其人读书风流士，下笔自饶烟霞色。

假使胸藏一点尘，终年操笔亦何益？吾尝持此论画师，不意于今乃得之。

石梁挂在秋天上，万仞危峰积一丝。偏袒衲子何为者，却向梁间足倒垂。

山边石溜胸前泻，日畔秋云顶上飞。自怜赤城足未到，何缘此日登其崖。

松风谡谡竦毛发，涧水泠泠清心脾。八郎劝我珍此画，世间奇物原无价。

月下风前试一看，泉声石色几惊诧。我诗汗漫不足存，今时画师谁喜闻。

山间泽畔有知己，留待他年子细论。

作者简介：（1633—1683）浙江鄞县人，字充宗，晚号跛翁，学者称褐夫先生。万斯同兄。不应清朝科举。精通经学，以为非通诸经则不能通一经，非悟传注之失则不能通经，非以经释经则无由悟传注之失。尤精《春秋》、《三礼》，融会诸家，不拘汉、宋。怀疑《周礼》非周公所作，而系后人伪托。有《学礼质疑》、《周官辨非》、《仪礼商》、《礼记偶笺》、《学春秋随笔》等。